Opvolg: Jongensfontein-moord | Oudtshoorn Courant
Friday, 26 January 2018, 16:16
STILBAAI NUUS - Die oplettendheid van die gemeenskap en 'n effektiewe sosiale netwerkkommunikasiestrategie met die buurtwagstrukture op Stilbaai, het die belangrikheid van vennootskapspolisiëring bewys wanneer dit korrek bestuur word.
Dit het gelei tot die spoedige aanhouding van twee verdagtes, onderskeidelik van Riversdal en Heidelberg in verband met 'n wrede aanval van twee dames (80- en 92-jaar oud) in die vroeë oggendure.
Dit is volgens 'n persverklaring deur kapt. Malcolm Pojie, polisiewoordvoerder van die Suid-Kaap. Die verdagtes is binne twee uur ná die moord aangekla.
Die aanvanklike ondersoek dui aan dat die oorledene se buurman vermoed het dat daar iets verkeerd kon wees by haar huis op Jongensfontein en die plaaslike polisie gewaarsku het.
By aankoms het lede die lyk van die 80-jarige bewoner ontdek wat beswyk het as gevolg van beserings tydens die aanval. 'n Ander inwoner, 'n 92-jarige vrou, is later met 'n gebreekte ribbetjie en kneusplekke in die hospitaal opgeneem. "Daar word vermoed dat die aanvallers toegang tot die huis verkry het deur middel van 'n badkamervenster wat hulle oopgemaak het."
Die oorledene se Toyota Corolla was vermis en polisie het inligting opgevolg wat hul na Vermaaklikheid gelei het. Dit is by 'n plaaslike woning opgespoor en die twee verdagtes is gearresteer.
"Die twee 50-jarige verdagtes is in aanhouding en sal Maandag 29 Januarie in die Riversdal-landdroshof verskyn. Hulle is aangekla van aanklagte van moord, huisbraak en diefstal, asook diefstal van motorvoertuie."